Chren, Martin, poslanec NR SR (2014-09-16):
Príjemný dobrý deň. Vážená pani predsedajúca, vážený pán minister, ctené kolegyne, ctení kolegovia, dostali sme na stôl v prvom čítaní novelu zákona o daniach z príjmov. A keby sme túto novelu mali nazvať jednovetným názvom, tak je to novela o tom, ako obrať obyvateľov, ľudí a podnikateľov o 300 mil. eur ročne, 265 mil. v prvom roku a 300 mil. eur v každom ďalšom roku. Ako spomenul aj môj predrečník, hlavnou úlohou, hlavným zadaním pri tvorbe tohto zákona bolo zjavne zvýšiť daňové zaťaženie, zvýšiť zdaňovanie na Slovensku, avšak nie tým spôsobom, ktorý by bol taký možno jednoduchý a fér, a už sme si naň pomaly začali zvykať, že by sa zvýšila daňová sadzba o nejaké 1 – 2 %, ale skrytým spôsobom, zavedením obrovského množstva výnimiek, ktorých dôsledkom bude teda to, že nielenže sa zvýši zdanenie o 300 mil. eur ročne, ale zostane po nás v daňovom zákone aj pomerne veľký neporiadok. Viem si živo predstaviť tie debaty na ministerstve financií, keď zodpovední pracovníci dostali práve takéto zadanie, ako museli dlhé dni a týždne poradovať, aby vymysleli ten súbor, súhrn opatrení, ktoré tu pred nami ležia, ktoré pomôžu tých 300 mil. eur, a to naozaj nie je zanedbateľná čiastka do štátneho rozpočtu, na úkor ľudí a podnikateľov vybrať, keď pritom sa nebude musieť hýbať s daňovými sadzbami. Dostali sme teda na stôl v prvom čítaní ďalší zákon, ktorý ide poškodiť podnikateľské prostredie na Slovensku, ďalší zákon, ktorý má za cieľ trestať podnikateľov. A už v mnohých oblastiach a pri zdôvodňovaní mnohých článkov tohto návrhu sa v podstate zdôvodňuje, že musíme trestať podnikateľov už len preto, že sú podnikateľmi, napríklad preto, že majú možnosť nakupovať do firiem niečo, nejaké tovary a služby bez dane z pridanej hodnoty, ako keby pri predkladaní tohto zákona sa zabudlo na to, že sú to práve a len podnikatelia, ktorí tie hodnoty vytvárajú, ktorí sami musia vytvoriť hodnotu, z ktorej sa neskôr môže nejaká daň z pridanej hodnoty vypočítať. Moji kolegovia, predrečníci počas celého dnešného dňa už sa vyjadrili k mnohým častiam tohto návrhu, dovoľte mi preto len stručne prejsť niektoré z nich, ktoré považujem za najproblémovejšie a najškodlivejšie. Na jednej strane sa naozaj dá za určitý pozitívny znak chápať zvyšovanie podpory inovatívnych spoločností najmä prostredníctvom toho navrhnutého tzv. super odpočtu. Na druhej strane treba si priznať, že práve napríklad nízku mieru tohto super rozpočtu kritizovalo v pripomienkovom konaní aj samotné Ministerstvo hospodárstva Slovenskej republiky tejto vlády, ktoré má inovácie na starosti vo svojej gescii. Áno, treba tiež priznať, že na podporu zavádzania nových technológií sa zavádza nová odpisová skupina s ponechaním možnosti zrýchleného odpisovania, ale jedným zo zásadných problémov tohto návrhu je práve to, že ostatné zmeny v odpisových skupinách sú všetky opäť v neprospech podnikateľov. Nútenie podnikateľov, aby všetok hmotný majetok odpisovali rovnomernou metódou odpisovania je doslova ťažkou ranou daňovému plánovaniu a výraznou prekážkou, výrazným obmedzením. Ani kamaráti developeri vás asi nepochvália za predĺženie odpisovania administratívnych budov až na 40 rokov, zatiaľ čo pri výrobných halách zostáva tento limit pri 20 rokoch. A keď sa pozriem len na toto jedno opatrenie, tak mi je jasné, že cieľom, motiváciou takejto formulácie v zákone musí byť to, že vláda strany SMER preferuje montážnu ekonomiku, Slovensko ako montážnu dielňu fabrík namiesto podporovania znalostnej ekonomiky, namiesto podporovania inovatívnych opatrení a inovatívnych firiem. Novela zákona o dani z príjmov zavedie aj tzv. virtuálne registračné pokladnice. Tie budú len pre tých podnikateľov, ktorí v jednom kalendárnom mesiaci nevydajú viac ako 300 bločkov. Rád si však od pána ministra nechám vysvetliť, prečo nie je takáto možnosť obmedzená napríklad výškou obratu, a nie počtom bločkov, lebo ak jeden podnikateľ vystaví 299 bločkov po 700 eur a iný podnikateľ vystaví 301 bločkov po 5 eur, kde je väčšia možnosť daňových únikov, nehovoriac už o tom, že už v predošlej legislatíve bola cez zákon o DPH zavedená povinnosť od nového roku predávať len pokladnice, ktoré budú mať pripojenie na internet už zabudované? Stále, stále tu čakáme síce na vykonávací predpis, ale som zvedavý, či budú musieť byť naň pripojené aj babičky na trhu v Hornej Marikovej napríklad cez mobil, kábel alebo či bude mať celé trhovisko v Hornej Marikovej prístup k registračkám cez nejaký satelit. Úplne nezmyselné v tomto návrhu je aj vyňatie zmluvných pokút, poplatkov z omeškania a úrokov z omeškania z daňových výdavkov. Ďalším vážnym zásahom do podnikania, o ktorom sa už diskutovalo, bude navrhované obmedzenie kilometrovného na podnikateľov, ktorí nikdy nemali auto zaradené v obchodnom majetku. Pritom obmedzujete aj zamestnávateľov, ktorí si budú môcť paušálne výdavky na pohonné hmoty vo výške 80 % účtovať len vtedy, ak auto poskytnú zamestnancovi k dispozícii aj na súkromné účely a zdaňujú mu to ako príjem. Zvyšok podnikateľov potom bude musieť viesť knihu jázd alebo si kúpiť drahé satelitné sledovače. Limitovanie vstupnej ceny osobných automobilov, o ktorom sme tu hovorili, na tých 48 00 eur je snáď už iba vtipom. Toto všetko sú opatrenia, ktoré majú zodrať tých malých bežných obyčajných podnikateľov, zodrať ich aj z kože, vybrať z nich ďalšie peniaze navyše, a to ešte k tomu cestou neúmerného obrovského zvyšovania byrokracie. Čiže ich zoderú vlastne dvakrát, prvýkrát z nich vyberú peniaze navyše, tých 300 mil. eur, čiže skoro 10 mld. korún ročne, a, po druhýkrát, im ešte zvýšia náklady na administráciu, na účtovanie, na vedenie knihy a na zakúpenie satelitného sledovacieho systému. Dámy a páni, zo strany SMER, keď chcete zdierať občanov tejto republiky, tak naozaj radšej zvýšte tú daň o 1 % a nezavádzajte takýto bordel do daňových zákonov. Bolo by to naozaj prospešnejšie, napriek tomu, že by to bolo zlé, ale v tom porovnaní veľkého a menšieho zla by to bolo menšie zlo. Živnostníci ďalej určite „ocenia“ aj obmedzenie daňových výdavkov na majetok, ktorý má charakter osobnej potreby. Sám predkladateľ v príkladoch uvádza napríklad fotoaparáty, z ktorých sa bude dať po novom odpísať len 80 %, pokiaľ nie sú využívané výlučne na podnikanie. Neviem si predstaviť, ako podnikateľ preukáže, či používa nejaký predmet, nejaký hmotný majetok výlučne na podnikanie. Tak sa pýtam: Budú daňoví úradníci kontrolovať všetky fotky v tom fotoaparáte? Alebo si v televízore napríklad vypýtajú daňoví úradníci od operátorov káblovej televízie zoznam sledovaných programov, aby zistili, či podnikateľ sledoval na firemnom televízore len správy o podnikaní a tlačovky strany SMER a nič viac? A keďže tieto nezmysly určite vďaka tomu valcu, ktorý nás tu valcuje, minulý týždeň to bolo už úplne bezpríkladne, ako to v histórii slovenského parlamentarizmu nemá obdobu, všetky prejdú, rád si ešte počkám na to, či sa opäť neobjaví niektorý aktívny kolega pána ministra zo strany s pozmeňujúcim návrhom, ktorý upravuje možnosť predĺženia lehoty na podanie daňového priznania. Podľa pôvodného návrhu zákona ešte pred rokovaním vlády ste totiž plánovali obmedziť aj možnosť predĺženia lehoty pre podanie daňového priznania. Po rokovaní vlády, treba priznať, táto možnosť síce vypadla a nikto nikdy nezdôvodnil, prečo vypadla, ale pripomínam len, že tento rok danú možnosť využilo vyše 100 000 daňovníkov. A ak sa obmedzenie dostane do zákona opäť, asi sa vám nepoďakujú. Čiže máme pred sebou zákon, ktorý je napísaný s jediným účelom zodrať občanov a podnikateľov z kože a vybrať z nich 300 miliónov eur ročne do štátneho rozpočtu navyše. Tento zákon je príznakom toho, že, pán minister, úplne ste zlyhali pri konsolidácii verejných financií pri znižovaní deficitu. Alebo možno sa opravím, vy ste nezlyhali pri znižovaní deficitu, akurát že deficit môžete znižovať dvoma spôsobmi, môžete zvyšovať príjmy štátu a môžete znižovať výdavky. A celá vaša konsolidácia verejných financií je len o zvyšovaní príjmov. Celá vaša konsolidácia verejných financií je o tom, že sa príjmy zvýšili o 1,9 mld. eur vrátane bežného nárastu daňových príjmov a vrátane všetkých opatrení, ktoré ste urobili. Ale na strane výdavkov všetky výdavky štátu neustále rastú, okrem jedných, teda okrem kapitálových výdavkov, čo sú investície do našej krajiny, ktoré teda klesajú. Ale to prejedanie peňazí daňových poplatníkov, to sa neustále zvyšuje a deficit znižujete len na úkor občanov, len na úkor podnikateľov, len na úkor ľudí. Nedokážete uťahovať opasok štátu a všetky opatrenia, ktoré robíte, majú taký istý charakter ako táto novela zákona o daniach z príjmov, zdierať ľudí a zdierať podnikateľov z kože. A keď už to chcete robiť, naozaj by bolo férovejšie zvýšiť sadzbu dane a nerobiť takýto guláš zo zákona o daniach z príjmov zavádzaním milióna všelijakých výnimiek, všelijakých sťažení, všelijakých komplikácií, ktoré z hľadiska efektivity činnosti štátu budú mať ešte negatívnejší dopad na podnikateľské subjekty, pretože ide naozaj o veľmi komplikovaný spôsob, ako z nich vytiahnuť peniaze navyše. Je jednoducho vidieť, že tých vyše 620 pripomienok, z toho aj 283 zásadných, ktoré ste dostali k tomuto návrhu zákona v medzirezortnom pripomienkovom konaní a zmietli zo stola, aj to je dôkazom toho, aký daňový guláš ste dnes navarili len preto, aby ste vytiahli viac peňazí od ľudí a hlavne od podnikateľských subjektov. Preto by som odporúčal, pán minister, návrh zákona stiahnuť. A dávam takýto procedurálny návrh, pozrieť sa na to, čo podnikatelia skutočne potrebujú, a potom doniesť v tom najlepšom prípade do parlamentu taký daňový zákon, ktorý bude prospešný pre všetkých a umožní efektívny výber daní aj financovanie chodu aspoň základných inštitúcií v tejto republike. Alebo keď už niečo také nedokážete, tak namiesto toho guláša, ktorý ste navarili, navrhujem radšej naplniť vaše rozpočtové ciele možno politicky bolestivejším, ale pre podnikateľské prostredie určite menej bolestivým spôsobom manipulácie so sadzbou dane z príjmu právnických osôb, namiesto tohto neporiadku, ktorý bude mať taký istý účinok, čo sa týka zdaňovania podnikateľských subjektov, ale oveľa, oveľa horšie dôsledky a dopady. Ďakujem veľmi pekne za pozornosť.